Το Φεστιβάλ του Δήμου Αθηναίων

Athens Urban Picnic 2025
2025-05-01 12:00 - 20:00 (Europe/Athens) | Ακαδημία Πλάτωνος, Μοναστηρίου 138, Αθήνα, Αθήνα, 104 42, Greece
Το Athens Urban Picnic επιστρέφει την Πρωτομαγιά, στο πάρκο Ακαδημίας Πλάτωνος, με ελεύθερη είσοδο! Μια μοναδική εκδήλωση στην πόλη, που συνδυάζει εκπαίδευση, ψυχαγωγία και μουσική για όλη την οικογένεια!

Με δραστηριότητες για παιδιά, δημιουργικά εργαστήρια, θεατρικές παραστάσεις και ζωντανή μουσική, προσφέρει μια ευχάριστη ημέρα στο πάρκο για να απολαύσουν όλοι, μικροί και μεγάλοι, τη φύση και τη χαρά της άνοιξης.

Ένα ιδανικό event για να περάσετε ποιοτικό χρόνο με την οικογένεια σας, γεμάτο διασκέδαση και μάθηση!

Πρόγραμμα

12.00-18.00

Face painting: Ζωγραφική προσώπου και glitter tattooing που θα μεταμορφώσει τα πρόσωπα των παιδιών με εντυπωσιακά χρώματα

12.00- 15.00

Οικολογικά παιχνίδια: Τα παιδιά φτιάχνουν στεφάνια με πολύχρωμα λουλούδια από ρολά χαρτιού, κατασκευάζουν κάρτες με μπουκέτα τουλίπας από πλαστικά κουτάλια, μαθαίνουν παίζοντας να κάνουν σωστή διαλογή των απορριμμάτων στους μπλε, μοβ και καφέ κάδους και φτιάχνουν το δικό τους μικροσκόπιο από χρησιμοποιημένες συσκευασίες απορρυπαντικών, συνδυάζοντας δημιουργικότητα και εκπαίδευση!

12.30-13.15, 13.30-14.15, 14.30-15.15, 15.45-16.30, 16.45-17.30

Παιχνίδια στη φύση: Διαδραστικό πρόγραμμα με ανοιξιάτικη διάθεση και δοκιμασίες παιχνιδιών:

Μεγάλο κυνήγι θησαυρού με πεταλούδες και απόχες για τα μικρά παιδιά
Mεγάλο κυνήγι θησαυρού με στοιχεία της φύσης για τα μεγαλύτερα παιδιά
Διελκυστίνδα (tug of war)
Limbo
Πολύχρωμο αερόστατο
Στριφογυριστό ρολόι
Μουσικοκινητικά παιχνίδια
Μπαλονοδρομίες
Μega jenga
Τic tac toe
Μπαλονοκατασκευές και πολλά άλλα!

13.00- 14.00

Θεατρική παράσταση: «Το μυστήριο της γύρης | Πού πήγαν όλα τα αμύγδαλα;». Μια διασκεδαστική περιβαλλοντική θεατρική εμπειρία αφιερωμένη στις μέλισσες και την απίστευτη ικανότητά τους να μετατρέπουν τα λουλούδια σε καρπούς

13.30- 18.30

Κεραμική στη φύση! Ένας κεραμίστας μαθαίνει στα παιδιά την τέχνη του πηλού στον τροχό! Τα παιδιά φτιάχνουν τα δικά τους κεραμεικά αντικείμενα – βάζα, πιατάκια, μπoλάκια και πολλά άλλα!

14.00- 15.00

Dj Set Hit 88.9 – Μαίρη Μαργέλη

14.00- 18.00

Dinoverse – Blue: Νομίζετε ότι οι δεινόσαυροι εξαφανίστηκαν; Πέρσι, γνωρίσατε τον Ross, αλλά φέτος θα είναι κοντά μας η φίλη του η Blue! Η Blue είναι μία έφηβη τυραννόσαυρος, γλυκύτατη, παιχνιδιάρα και χορευταρού! Ελάτε να τη γνωρίσετε από κοντά, να βγάλετε φωτογραφίες, να την ταΐσετε, να την πάτε βόλτα και φυσικά να παίξετε μαζί της … μέχρι τελικής πτώσεως!

14.30-15.50

Felipe -Bubble show: Ένα show γεμάτο μαγικές σαπουνόφουσκες, που πετάνε στον ουρανό με παρέα τους μια παραμυθένια μουσική

17.30- 18.30

Dj Set En Lefko 87.7 – Εύα Θεοτοκάτου

18.30- 19.30

Kids Radio Banda: Από την αρχή λειτουργίας του Kids Radio 88.6, υπήρχε ένα πρωτοπόρο όραμα: να φτιαχτεί ένα ραδιόφωνο για όλη την οικογένεια, ώστε να διασκεδάζουν όλοι παρέα με τραγούδια και ιστορίες και να δημιουργηθούν μοντέρνα τραγούδια, που θα μείνουν στις αναμνήσεις και στα βιώματα της επόμενης γενιάς. Κάπως έτσι δημιουργήθηκε η Kids Radio Banda!

20.00: Λήξη εκδήλωσης

Ομαδική Έκθεση: Abandoned Cartographies and Other Odd Hours
2025-05-02 11:00 - 20:00, 2025-05-03 11:00 - 16:00 | CAN Christina Androulidaki Gallery, Χαλκοκονδύλη 19, Αθήνα, Αθήνα, 104 32, Greece
Η έκθεση Abandoned Cartographies and Other Odd Hours διερευνά αχαρτογράφητες περιοχές του υποσυνείδητου, διαμορφώνοντας ένα σύνολο αναζητήσεων που υπερβαίνει τον ορθολογισμό, την τάξη και την αφηγηματική συνοχή. Εστιάζει σε βιωματικές εμπειρίες που δεν οριοθετούνται από τη συνειδητή αντίληψη ή την πληροφορία αλλά, αντίθετα, ανοίγουν νέους δρόμους ενδοσκόπησης, αποκαλύπτοντας αθέατες πτυχές του ψυχισμού. Παράλληλα, ενεργοποιεί ερεθίσματα που ανασύρουν θαμμένες αναμνήσεις και ανησυχίες.

Επιμέλεια: Ντίνος Χατζηραφαηλίδης

Συμμετέχουν οι καλλιτέχνες/-ιδες: Έλλη Αντωνίου, Γιώργος Γιατρομανωλάκης, Κωνσταντίνος Λιανός, Στεφανία Στρούζα, Δημήτρης Ταμπάκης, Σωκράτης Φατούρος, Δέσποινα Χαριτωνίδη, James Fuller, Shambhavi Kaul, Louis-Philippe Scoufaras, Sasha Streshna

Ώρες Λειτουργίας: Τρίτη – Παρασκευή: 11π.μ. – 3μ.μ. και 5μ.μ. – 8μ.μ., Σάββατο: 11π.μ. – 4μ.μ.

Τριάστερον Αρχιτεκτονικόν Στέμμα: Η Νεοκλασική Τριλογία των Αθηνών
2025-05-02 18:00 - 20:00 | Αθηναϊκή Τριλογία, Πανεπιστημίου 39, Αθήνα, Αθήνα, 105 64, Greece
Ο αρχαιολόγος και διπλωματούχος ξεναγός Μιχάλης Γιοχάλας, σε συνεργασία με το Φεστιβάλ του Δήμου Αθηναίων, πραγματοποιεί μία ξενάγηση στην Αθηναϊκή Τριλογία.

Πανεπιστήμιο, Ακαδημία, Βιβλιοθήκη: Opus Magnum των αδελφών Hans Christian και Theophilus Hansen, η νεοκλασική τριλογία των Αθηνών, το, κατά τον Αλέξανδρο Φιλαδελφέα, «τριάστερον αρχιτεκτονικόν στέμμα της ημετέρας πόλεως», από την ολοκλήρωσή της έως σήμερα συνιστά τοπόσημο διαχρονικό και εμβληματικό.

Στην καρδιά του αστικού ιστού, εικονογραφικές και φιλολογικές αναφορές στην αρχαία ιστορία και μυθολογία διαπλέκονται με την κυρίαρχη ιδεολογία, καθώς το εγγύς παρελθόν αναμετράται με το απώτερο, αντανακλώντας την ψυχή, τις προσδοκίες και τα οράματα μίας περασμένης εποχής.

Σημείο Συνάντησης: Σταθμός Μετρό Πανεπιστήμιο – Έξοδος Πανεπιστημίου

Απαιτείται η κράτηση θέσης.

Evi Papagianni: A Finding Place
2025-05-02 18:00 - 21:00, 2025-05-03 11:00 - 15:00, 2025-05-05 18:00 - 21:00 | Mosaico Fine Art Studio, Καισαρείας 18-20, Αθήνα, Αθήνα, 115 27, Greece
Ο εικαστικός χώρος Mosaico Fine Art Studio φιλοξενεί την έκθεση «A Finding Place» της καλλιτέχνιδας και εικαστικής θεραπεύτριας, Παρασκευής Παπαγιάννη.

Δευτέρα έως Παρασκευή, 18:00-21:00, Σάββατο 11:00-15:00, Κυριακή κλειστά

Omonia Street Party
2025-05-02 19:00 - 23:00 | Πλατεία Ομονοίας, Πλατεία Ομονοίας, Αθήνα, Αθήνα, 104 31, Greece
Η πλατεία Ομονοίας υποδέχεται ένα πολιτιστικό «take over»! Tα Reverb sessions καλούν μερικούς από τους πιο δραστήριους DJs και παραγωγούς της πόλης για ένα απόγευμα γεμάτο μοναδικές μουσικές επιλογές.

Ένα ζωντανό μουσικό κολλάζ θα συνθέσει το soundtrack της κοσμοπολίτικης πρωτεύουσας, εκπέμποντας συμβολικά από το χιλιομετρικό σημείο 0, την Ομόνοια. Είναι ένα ανοιχτό κάλεσμα σε ντόπιους και επισκέπτες να διασκεδάσουν μαζί υπό τους ήχους ποιοτικής, χορευτικής, ηλεκτρονικής μουσικής, στην καρδιά της Αθήνας.

Σκιαδαρέσες Live
2025-05-02 20:00 - 23:00 | Πλατεία Κουμουνδούρου, Πλ. Κουμουνδουρου, Athens, Αθήνα, 105 53, Greece
Οι Σκιαδαρέσες έρχονται για μία μοναδική συναυλία στην πλατεία Κουμουνδούρου. Οι δίδυμες αδελφές Όλγα και Νίκη, από την πρώτη στιγμή που ξεκίνησαν να γράφουν τραγούδια σε ένα μικρό δωμάτιο, ήταν γραφτό να ταξιδέψουν στο μεγάλο διαδίκτυο και να γνωρίσουν την επιτυχία. Τα τραγούδια τους είναι αληθινά, ακομπλεξάριστα, σαν να έχουν βγει από την ψυχή του καθενός. Αγάπες, έρωτες, χαρές και λύπες αποτυπώνονται με ακρίβεια, εκπροσωπώντας κάτι πολύ περισσότερο από τη συναισθηματική αβεβαιότητα, όχι μόνο της δικής τους αλλά οποιασδήποτε γενιάς.

Συμπεριληπτική Ομάδα Χορού ΈΞΙΣ
2025-05-02 20:30 - 21:30 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Η παράσταση «InDance: διερευνώντας την προσβασιμότητα μέσω του Inclusive DANCE» επιδιώκει να ενώσει 5 άτομα από διαφορετικά ευρωπαϊκά υπόβαθρα, καθένα από τα οποία διαθέτει τεχνογνωσία στον χορό και την προσβασιμότητα. Η ομάδα ΈΞΙΣ χορογραφεί συλλογικά μία υπαίθρια παράσταση με θέμα την «Προσβασιμότητα στην πόλη», που θα περιλαμβάνει μία δυναμική περιήγηση σε διάφορους αστικούς χώρους της Αθήνας, με στόχο να υπογραμμίσει τη σημασία της προσβασιμότητας στο δημόσιο περιβάλλον.

Η ομάδα ΈΞΙΣ επικεντρώνεται στη συμπερίληψη ανάπηρων και μη ανάπηρων χορευτών στην κοινότητα του χορού της Ελλάδας. Στόχος της είναι να παρέχει πρόσβαση στην καλλιτεχνική έκφραση και τη δημιουργικότητα στα ανάπηρα άτομα, καλλιεργώντας ένα περιβάλλον που συμπεριλαμβάνει κάθε σώμα. Μέσα από τις παραστάσεις και τις εκπαιδευτικές της πρωτοβουλίες, η ΈΞΙΣ προωθεί την ισότητα και υπερασπίζεται τα δικαιώματα των αναπήρων στην επαγγελματική εκπαίδευση και την αγορά εργασίας στον τομέα του χορού.

Οι Ζωγραφιές των Λουλουδιών
2025-05-03 11:00 - 12:30 | Ίδρυμα Θεοχαράκη, Βασ. Σοφίας 9 & Μέρλιν 1, Αθήνα, Athens, 106 71, Greece
Ελάτε να γιορτάσουμε τον μήνα των λουλουδιών με βιώσιμες δραστηριότητες τέχνης!

Εμπνεόμαστε από τα ανεξερεύνητα δάση στα έργα του Βασίλη Θεοχαράκη και ανακαλύπτουμε τη φύση του Εθνικού Κήπου. Πάνω σε φύλλα χαρτιού αποτυπώνουμε τα άπειρα σχήματα των φλοιών των δέντρων και εξερευνούμε τα μοναδικά μοτίβα της φύσης γύρω μας.

Το ήξερες ότι η φύση μπορεί να ζωγραφίσει; Δημιουργούμε χρώματα από φυσικά υλικά και χρωματίζουμε τις δικές μας συνθέσεις. Μια συναρπαστική δραστηριότητα που διεγείρει τις αισθήσεις μας, αναπτύσσοντας μια διαφορετική ματιά για ό,τι μας περιβάλλει.

Η δράση απευθύνεται σε παιδιά ηλικίας 4-7 ετών.

Απαιτείται η κράτηση θέσης μία εβδομάδα πριν την ημερομηνία υλοποίησης της δράσης.

Οτιδήποτε Άλλο Εκτός Από Μάρμαρο
2025-05-03 11:00 - 13:00 | Μουσείο Κυκλαδικής Τέχνης, Νεοφύτου Δούκα 4, Αθήνα, Αθήνα, 106 74, Greece
Για σχεδόν 60 χρόνια, η Βρετανίδα καλλιτέχνις, Phyllida Barlow, δημιουργούσε επιβλητικές εγκαταστάσεις, που χαρακτηρίζονταν ως «απειλητικές» αλλά και «παιχνιδιάρικες». Δημιούργησε γλυπτά μεγάλης κλίμακας, φτιαγμένα από φθηνά και ευτελή υλικά όπως χαρτόνι, ύφασμα, κόντρα πλακέ, γάζα, και γύψο. Όπως δηλώνει η ίδια, «στο παρελθόν, η γλυπτική ενείχε ιστορικές αφηγήσεις. Κυριαρχούσε το μάρμαρο και εξυμνούσε τα άτομα».

Ένα από τα άτομα που εξυμνούσε η παραδοσιακή γλυπτική ήταν ο Δαρβίνος, ο οποίος ήταν μακρινός της πρόγονος, κάτι που απέκρυπτε με ιδιαίτερη προσοχή, ώστε να μην θεωρηθεί «ευνοημένη» λόγω της καταγωγής της.

Απορρίπτοντας την παραδοσιακή γλυπτική, αποκήρυττε, μέσα από το έργο της, το ίδιο της το παρελθόν, βρίσκοντας τη δική της μοναδική καλλιτεχνική ταυτότητα.

Αντλώντας έμπνευση από την πρακτική της, θα δουλέψουμε με ευτελή υλικά και θα φτιάξουμε μικρής κλίμακας κρεμαστά γλυπτά.

Υπεύθυνες εργαστηρίου: Βίβιαν Εμμανουηλίδου, Εικαστικός-Μουσειοπαιδαγωγός & Μάγδα Αθανασίου, Παιδαγωγός-Μουσειοπαιδαγωγός

Το εργαστήριο απευθύνεται σε παιδιά ηλικίας 7-11 ετών.

Απαιτείται η κράτηση θέσης.

Παραμύθια στην Αυλή του Μουσείου: Ηλέκτρα Νέγκα - Αλέξανδρος Κοντογεωργακόπουλος
2025-05-03 11:00 - 13:00 | Μουσείο Ελληνικών Λαϊκών Μουσικών Οργάνων “Φοίβος Ανωγειανάκης” – Κέντρο Εθνομουσικολογίας, Διογένους 1, Αθήνα, Αθήνα, 105 56, Greece
Σσσ…παραμύθι θα αρχινήσει.
Έξω από το παράθυρο του παιδικού μου δωματίου, στην πίσω αυλή του σπιτιού που μεγάλωσα, ο παππούς μου είχε ανοίξει ένα τεράστιο πηγάδι. Δεν ήταν σκεπασμένο, παρά μονάχα προσεκτικά περιφραγμένο με συρματόπλεγμα από τον πατέρα μου, «μη και πέσει μέσα κανένα παιδί», όπως έλεγε. Εγώ το πηγάδι δεν το πλησίαζα ποτέ, σκιαζόμουν. Όχι, «μη και πέσω μέσα» αλλά γιατί ήξερα πως στον πάτο του πηγαδιού φώλιαζε ένα μεγάλο νερόφιδο με χρυσό στέμμα στο κεφάλι. Το άκουγα τις νύχτες που τραγουδούσε μαζί με τα βατράχια…

Είμαι η Ηλέκτρα Νέγκα, αφηγήτρια παραμυθιών της προφορικής παράδοσης των λαών του κόσμου. Ελάτε να πούμε παραμύθια για μικρούς και μεγάλους ήρωες, που με πίστη στον εαυτό τους και αγάπη στην καρδιά κατάφεραν αυτά που σε όλους φάνταζαν αδύνατα.

Ο Αλέξανδρος Κοντογεωργακόπουλος είναι ακαδημαϊκός και καλλιτέχνης, του οποίου η διεπιστημονική δουλειά γεφυρώνει την τέχνη, την επιστήμη και την τεχνολογία. Είναι Επίκουρος Καθηγητής Διαδραστικών Τεχνών στο Τμήμα Ψηφιακών Τεχνών και Κινηματογράφου του Εθνικού και Καποδιστριακού Πανεπιστημίου Αθηνών.

Αφήγηση: Ηλέκτρα Νέγκα
Μουσική: Αλέξανδρος Κοντογεωργακόπουλος

Απαιτείται η κράτηση θέσης.

Πρώτο Κοιμητήριο Αθηνών: Μία Υπαίθρια Γλυπτοθήκη
2025-05-03 11:00 - 13:00 | Α’ Κοιμητήριο Αθηνών, Λογγίνου 3, Αθήνα, Αθήνα, 116 36, Greece
Ο αρχαιολόγος και διπλωματούχος ξεναγός Μιχάλης Γιοχάλας, σε συνεργασία με το Φεστιβάλ του Δήμου Αθηναίων, πραγματοποιεί μία ξενάγηση στη γλυπτοθήκη του Α’ Κοιμητηρίου Αθηνών.

«Εις το νεκροταφείον Αθηνών περικλείεται πάσα η κίνησις της νεωτέρας γλυπτικής». Με αυτά τα λόγια ο γλύπτης Θωμάς Θωμόπουλος σημείωνε στις αρχές του 20ού αιώνα τη σημασία του Α΄ Κοιμητηρίου Αθηνών ως μίας γλυπτοθήκης, ενός υπαίθριου μουσείου όπου συνυπάρχουν η τέχνη, η ιστορία και η μνήμη.

Από τα λαμπρά ονόματα της νεοελληνικής γλυπτικής μέχρι τις ανθρώπινες ιστορίες πίσω από κάθε μνήμα, το Α’ Κοιμητήριο Αθηνών αποτελεί ένα συναρπαστικό ταξίδι στον χρόνο. Περιλαμβάνει άγνωστες πτυχές της νεοελληνικής ταφικής δημιουργίας αλλά και ανθρώπινα πάθη. Η δίψα για υστεροφημία, η απληστία, οι καλλιτεχνικοί ανταγωνισμοί, οι ανεκπλήρωτοι έρωτες συνθέτουν μια διαδρομή μέσα στον χώρο και τον χρόνο που αξίζει να ανακαλύψουμε.

Σημείο συνάντησης: Eίσοδος Α’ Κοιμητηρίου Αθηνών

Απαιτείται η κράτηση θέσης.

Προβολή Ιστορικών Ντοκιμαντέρ
2025-05-03 11:30 - 14:00 | Πολεμικό Μουσείο, Ριζάρη 2-4, Αθήνα, Αθήνα, 106 75, Greece
H αίθουσα «Αδαμάντιος Κοραής» του Πολεμικού Μουσείου φιλοξενεί την προβολή πέντε ιστορικών ντοκιμαντέρ. Μέσα από σπάνιο κινηματογραφικό υλικό, τα ντοκιμαντέρ ζωντανεύουν κρίσιμες στιγμές της στρατιωτικής ιστορίας, από τους Βαλκανικούς Πολέμους (1912-13) και τη Μάχη της Καλλίπολης (1915), μέχρι τη νικηφόρα Μάχη του Σκρα (1918), τη δραματική Μάχη της Κρήτης (1941) και την Απόβαση στη Νορμανδία (1944). Αυτά τα κορυφαία γεγονότα παρουσιάζονται με αυθεντικά πλάνα, αναδεικνύοντας τη στρατηγική σημασία και την ηρωική δράση των εμπλεκομένων δυνάμεων.

Βαλκανικοί Πόλεμοι 1912-13, Κινηματογραφώντας την Ιστορία (διάρκεια: 52΄)
Η Μάχη της Καλλίπολης 1915, ΑΝΖΑΚ (διάρκεια: 27΄)
Η Μάχη του Σκρα 1918 (διάρκεια: 22΄)
Η Μάχη της Κρήτης, Μάιος 1941 (διάρκεια: 25΄)
Απόβαση στη Νορμανδία, Ιούνιος 1944 (διάρκεια: 5΄)

Θα τηρηθεί σειρά προτεραιότητας.

Full Circle presents Looking for a Crib
2025-05-03 16:00 - 23:00 | Ζάππειο Μέγαρο, Zappeion Hall, Αθήνα, Αθήνα, 105 57, Greece
Οι Full Circle κατάφεραν το απόλυτο «sold out» στο περσινό Φεστιβάλ με καλεσμένο τον &ME, έναν από τους κορυφαίους καλλιτέχνες της διεθνούς ηλεκτρονικής χορευτικής μουσικής σκηνής, συγκεντρώνοντας περισσότερους από 12.000 λάτρεις του είδους στην πλατεία Αγίων Ασωμάτων.

Φέτος, επιστρέφουν στο Ζάππειο Μέγαρο με καλεσμένους τους κορυφαίους Τούρκους DJ και παραγωγούς Avangart Tabldot, δημιουργούς του διάσημου πάρτυ, «Looking for a Crib», δίνοντας την υπόσχεση για ένα ακόμη πιο εντυπωσιακό event.

Collage Journeys: Imaginary Cities
2025-05-03 18:30 - 20:30 | Mosaico Fine Art Studio, Καισαρείας 18-20, Αθήνα, Αθήνα, 115 27, Greece
Το εργαστήριο «Collage Journeys: Imaginary Cities» προσφέρει στους συμμετέχοντες την ευκαιρία να εξερευνήσουν την έννοια του ταξιδιού και να δημιουργήσουν τις δικές τους νοερές πόλεις, χρησιμοποιώντας ποικίλα υλικά και αποτυπώνοντας φανταστικούς τόπους και διαδρομές μέσα από την ευέλικτη τεχνική του κολάζ.
Το εργαστήριο συντονίζει η Παρασκευή Παπαγιάννη, καλλιτέχνις και εικαστική θεραπεύτρια, προσφέροντας καθοδήγηση και έμπνευση στους συμμετέχοντες.

Απαιτείται η κράτηση θέσης: paraskevi.papagianni@gmail.com

Τα Δικά μου Πολύχρωμα Λουλούδια με 'Εμπνευση από τον Andy Warhol
2025-05-04 10:30 - 12:00 | Μουσείο Ελληνικής Παιδικής Τέχνης, Κόδρου 9, Αθήνα, Αθήνα, 105 58, Greece
Ένα εικαστικό εργαστήριο για παιδιά 6 – 12 ετών στο χώρο του Μουσείου, με βάση τα έργα του Andy Warhol.

Τα παιδιά θα έχουν την ευκαιρία να γνωρίσουν το Μουσείο Ελληνικής Παιδικής Τέχνης και να δημιουργήσουν τα δικά τους μοναδικά έργα, αντλώντας έμπνευση από τα έργα του Andy Warhol. Με κέφι και φαντασία, θα δοκιμάσουν διαφορετικά υλικά και τεχνικές ζωγραφικής, διευρύνοντας τις εκφραστικές τους δυνατότητες.

Απαιτείται η κράτηση θέσης.

Όσοι δεν Πρόλαβαν - Διαδρομή Μνήμης 1940-1944
2025-05-04 11:00 - 12:30 | Γ’ Κοιμητήριο Αθηνών, Θηβών & Κοτυόρων, Αθήνα, Αθήνα, 184 54, Greece
Η διαδρομή μνήμης είναι ένας φόρος τιμής στα χιλιάδες ανώνυμα θύματα της πείνας κατά τη διάρκεια της κατοχής, καθώς και στα θύματα των εκτελέσεων από τις δυνάμεις κατοχής. Αναζητώντας το χθες στο σήμερα, ξεδιπλώνονται ιστορίες του τόπου και των ανθρώπων. Συγχρόνως, επανασυστήνεται στο κοινό το Γ’ Νεκροταφείο ως ιστορικός τόπος μνήμης για «όσους δεν πρόλαβαν» να δουν τη χώρα μας ελεύθερη.

Την περιήγηση θα πραγματοποιήσουν η Ζέττα Αντωνοπούλου, Ιστορικός-Αρχαιολόγος, και η Ελίζα Νεοφύτου, Αρχιτέκτονας-Μουσειολόγος.

Σημείο συνάντησης: Είσοδος Γ’ Κοιμητηρίου

Απαιτείται η κράτηση θέσης.

Η Τιμοθέα στα εν Άστει Διονύσια
2025-05-04 11:00 - 12:30 | Επιγραφικό Μουσείο, Τοσίτσα 1, Αθήνα, Αθήνα, 106 82, Greece
Μια δράση για παιδιά δημοτικού, εμπνευσμένη από μια επιγραφή του Επιγραφικού Μουσείου, που φέρει δύο ψηφίσματα της Εκκλησίας του Δήμου. Η δράση θα πραγματοποιηθεί από την αρχαιολόγο και εικαστικό του Μουσείου.
Η δράση απευθύνεται σε παιδιά ηλικίας 7-11 ετών.

Απαιτείται η κράτηση θέσης: Δήλωση συμμετοχής στα τηλέφωνα του Επιγραφικού Μουσείου +210 88 47 576 και +210 82 32 950 (εσωτ: 203, 205, 209) και ώρες 08:00 – 14:00

Οι κρατήσεις ανοίγουν 27/4, στις 12:00 το μεσημέρι.

Η Αθήνα της Διαμαρτυρίας - Αγώνες για τη Δημοκρατία στη Δεκαετία του 60
2025-05-04 11:00 - 13:00 | Πλατεία Ομονοίας, Πλατεία Ομονοίας, Αθήνα, Αθήνα, 104 31, Greece
Με αφορμή τη συμπλήρωση 60 χρόνων από τα Ιουλιανά (1965), το Φεστιβάλ του Δήμου Αθηναίων διοργανώνει έναν ιστορικό περίπατο στο κέντρο της πόλης, αφιερωμένο στον αγώνα για τη δημοκρατία.

Ξεκινώντας από τα Χαυτεία και καταλήγοντας στο Σύνταγμα, ο περίπατος ακολουθεί μια διαδρομή στη μεταπολεμική ιστορία της χώρας, «ξαναδιαβάζοντας» σημεία-ορόσημα της πόλης, όπως το Μνημείο του Άγνωστου Στρατιώτη και τα Προπύλαια, αλλά και ανακαλύπτοντας άγνωστα σημεία, όπου εκτυλίχθηκαν σημαντικά γεγονότα μιας ταραγμένης δεκαετίας.

Τον περίπατο θα πραγματοποιήσουν οι: Βαγγέλης Καραμανωλάκης, καθηγητής Ιστορίας ΕΚΠΑ, Ζήσιμος Συνοδινός, αρχειονόμος-επιστημονικός υπεύθυνος ΕΜΙΑΝ/ΑΣΚΙ, Αγγελική Χριστοδούλου, επιστημονική συνεργάτης ΑΣΚΙ.

Σημείο συνάντησης: Συμβολή Πλατεία Ομονοίας & Παναγή Τσαλδάρη (Πειραιώς)

Απαιτείται η κράτηση θέσης.

Πρώτο Κοιμητήριο Αθηνών: Μία Υπαίθρια Γλυπτοθήκη II
2025-05-04 11:00 - 13:00 | Α’ Κοιμητήριο Αθηνών, Λογγίνου 3, Αθήνα, Αθήνα, 116 36, Greece
Ο αρχαιολόγος και διπλωματούχος ξεναγός Μιχάλης Γιοχάλας, σε συνεργασία με το Φεστιβάλ του Δήμου Αθηναίων, πραγματοποιεί μία ξενάγηση στη γλυπτοθήκη του Α’ Κοιμητηρίου Αθηνών.

Πέρα από την «Κοιμωμένη»

Το μνημείο της Σοφίας Αφεντάκη, η μορφή που είναι γνωστή ως «Η Κοιμωμένη» του Γιαννούλη Χαλεπά είναι, δίχως αμφιβολία, το πιο γνωστό γλυπτό που συναντάμε στο Α΄Κοιμητήριο Αθηνών. Δεν είναι, ωστόσο, το μόνο αξιόλογο.

Μέσα από μία εναλλακτική διαδρομή, πέρα από την κεντρική και πολυδιάβατη οδό, θα γνωρίσουμε μία άλλη, ενδεχομένως λιγότερο γνωστή αλλά σίγουρα αξιόλογη πλευρά της υπαίθριας γλυπτοθήκης του Α΄ Κοιμητηρίου Αθηνών. Στα ανηφορικά δρομάκια θα συναντήσουμε μαυσωλεία δοξασμένων νεκρών, εκεί όπου οι θνητοί συνομιλούν με τους αθάνατους, ενώ το μεγαλόστομο πάθος για υστεροφημία συνυπάρχει με τη συντριπτική σιωπή.

Σημείο συνάντησης: Eίσοδος Α’ Κοιμητηρίου Αθηνών

Απαιτείται η κράτηση θέσης.

Ξενάγηση στο ΕΜΣΤ στην Έκθεση ΓΥΝΑΙΚΕΣ ΜΑΖΙ
2025-05-04 11:30 - 13:00 | Εθνικό Μουσείο Σύγχρονης Τέχνης, National Museum of Contemporary Art Αthens (ΕΜΣΤ), Αθήνα, Αθήνα, 117 43, Greece
Η έκθεση «ΓΥΝΑΙΚΕΣ, ΜΑΖΙ» αποτελείται αποκλειστικά από έργα γυναικών δημιουργών και παίρνει θέση σε ένα κεφαλαιώδες ζήτημα της ιστορίας της τέχνης και της σύγχρονης πραγματικότητας: την υποεκπροσώπηση των γυναικών και την επιτακτική ανάγκη για την ανάληψη δράσης και την επίτευξη της έμφυλης ισότητας.

Μολονότι τα περισσότερα έργα δεν εστιάζουν στη γυναικεία συνθήκη αυτή καθαυτή, εγείρουν ζητήματα ισότητας, καταπίεσης και ετερότητας ενώ εμπλέκονται με αφηγήσεις σύγχρονων και ιστορικών πολιτικοκοινωνικών ζητημάτων καθώς και όψεις προσωπικής και συλλογικής μνήμης και ταυτότητας.

Πληροφορίες: https://www.emst.gr/exhibitions/ekthesi-syllogis

Απαιτείται η κράτηση θέσης.

Τραγούδια - Μουσικές - Χοροί του Γάμου από την Καρωτή της Θράκης
2025-05-04 13:00 - 15:00 | Πλατεία Μητροπόλεως, Πλατεία Μητροπόλεως, Athens, Athens, 105 63, Greece
Γάμος, το σημαντικότερο γεγονός στην παραδοσιακή κοινωνία. Οι στενές σχέσεις των μελών της κοινότητας εκφράζονταν με τη συμμετοχή όλων, με πιστή εφαρμογή του τελετουργικού όπως το κληρονόμησαν.

Κυριακή πρωί, άνοιξη, στη Μητρόπολη Αθηνών. Τραγούδια, μουσικές, χοροί του γάμου από την Καρωτή της Θράκης. Το Θέατρο «Δόρα Στράτου» θα σας μεταφέρει σε ένα χωριό κοντά στα σύνορα που κρατάει ζωντανά τα παραδοσιακά του έθιμα και ξέρει να γλεντάει.

Σανταρόζα Beat 2025
2025-05-04 17:30 - 23:00 | Πλατεία Δικαιοσύνης, Πανεπιστημίου & Σανταρόζα, Αθήνα, Αθήνα, 105 64, Greece
Η _&beyond και το Φεστιβάλ του Δήμου Αθηναίων παρουσιάζουν:

ΣΑΝΤΑΡΟΖΑ ΒΕΑΤ 2025

Κυριακή 4 Μαΐου
17:00 – 23:00
Πλατεία Δικαιοσύνης (Σανταρόζα)
Είσοδος ελεύθερη

Live: Billie Kark, Metaman ft. Sci – Fi River
DJ set: Katia x Myrto, Chevy x Discojuice

Η _&beyond επιστρέφει δυναμικά στο κέντρο της πόλης και δίνει ζωή σε μία από τις πιο εμβληματικές πλατείες της Αθήνας, μεταμορφώνοντας την σε ένα ανοιχτό dancefloor, για τρίτη συνεχή χρονιά!

Σε συνεργασία με το Φεστιβάλ Δήμου Αθηναίων, σας προσκαλούμε σε ένα μεγάλο, μουσικό, open-air event γεμάτο ρυθμό, ενέργεια και αυθεντική αστική ατμόσφαιρα. Έξι ώρες ηλεκτρονικής, χορευτικής – και όχι μόνο μουσικής – με μερικούς εξαιρετικούς local heroes.

Ετοιμαστείτε για μια βραδιά γεμάτη μουσική, beats και vibes, στην καρδιά της πόλης. Ραντεβού στην πλατεία Σανταρόζα!

E MC2
2025-05-04 17:30 - 23:00 | Πλατεία Αμερικής, Πατησίων 167, Αθήνα, Αθήνα, 112 52, Greece
Μια μεγάλη γιορτή για την αστική κουλτούρα και τις τέχνες του δρόμου! Για έκτη χρονιά, η πλατεία Αμερικής ζωντανεύει με το E=MC2, ένα μοναδικό street party που ενώνει τις urban φυλές της Αθήνας.

Κορυφαίοι χορευτές breakin’, απίθανοι DJs, beatboxers και MCs, μαζί με κατοίκους και επισκέπτες της πόλης, δημιουργούν μια αξέχαστη εμπειρία. Χωρίς εισιτήριο και χωρίς περιορισμούς, επαναδιεκδικούμε τον δημόσιο χώρο και προωθούμε το κίνημα του Hip Hop ως συνδετικό κρίκο μεταξύ ανθρώπων. Χορεύουμε, ακούμε μουσική, γνωρίζουμε νέο κόσμο και γιορτάζουμε τη διαφορετικότητα.

ΠΡΟΓΡΑΜΜΑ

18:00-19:00 B-Bop aka Digga presents DEEP FRIED DIGS (Vinyl Set)
19:00-21:00 Dj Beatstrike presents the DANCE SQUAD SET
19:00 BREAKIN’ But No Damage
19:45 FEELING JAMES Vol. 4 Top Rock Cypher by Top Rock Bunch
20:30 APACHE LINE Rock Dance
21:00-21:30 Beatbox Greece presents a TOP MIC SHOWCASE
21:30 -23:00 Dj MarWax and Dj Sparky T present THE GRANDPA’S SHOW

BREAKIN’ Beast & Host MC – Cameelloco Unbreakable

Κλιματική Αλλαγή: Έχει Πολλές Θερμίδες
2025-05-04 20:00 - 21:00 | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Η θεατρική ομάδα, ΝΟΗΤΗ ΓΡΑΜΜΗ, παρουσιάζει ένα έργο για την κλιματική αλλαγή, που έχει στόχο να προσφέρει μια βιωματική εμπειρία και να προκαλέσει το κοινό να σκεφτεί διαφορετικά για το περιβάλλον. Ένας συνδυασμός θεάτρου, μουσικής, χορού και εικαστικών σε χώρους όπου οι θεατές συμμετέχουν ενεργά, αλληλεπιδρώντας με ηθοποιούς, ζώα και φυσικά στοιχεία.

Σε έναν υπέροχο χώρο, ένα από τα πρώτα νεοκλασικά κτίρια της Αθήνας και πλέον Πινακοθήκη του Δήμου Αθηναίων, μέσα από πρωτότυπες ιδέες, ήχους και αυτοσχέδιες τελετουργίες, εξερευνώντας και αποδομώντας στερεότυπα, αναδεικνύεται η σύνδεση ανθρώπου-περιβάλλοντος. Απώτερος σκοπός του έργου είναι να γίνει η κλιματική κρίση προσωπική και συλλογική υπόθεση, ανοίγοντας νέους δρόμους για διάλογο.

Η παράσταση πραγματοποιείται υπό την αιγίδα και με την οικονομική υποστήριξη του Υπουργείου Πολιτισμού, καθώς και με την υποστήριξη του ΟΠΑΝΔΑ (Οργανισμός Πολιτισμού, Αθλητισμού και Νεολαίας Δήμου Αθηναίων).

Σύλληψη/Σκηνοθεσία/Δραματουργία: Όλγα Ποζέλη

Κείμενα:
Σάκης Σερέφας: Limericks
Darrah Cloud: Πώς να αρνηθείτε την κλιματική αλλαγή σε 5 απλά βήματα
Ομάδα ΝΟΗΤΗ ΓΡΑΜΜΗ

Επιμέλεια σκηνικού χώρου: Κωστής Δάβαρης

Πρωτότυπη μουσική: Γιώργος Ανδριώτης

Βοηθός σκηνοθέτη: Γεωργία Τσάκου

Performers (με αλφαβητική σειρά):
Γόνη Λούκα, Βίκυ Κυριακοπούλου, Όλγα Ποζέλη, Στέβη Φόρτωμα

Παραγωγή: Ομάδα Θεάτρου ΝΟΗΤΗ ΓΡΑΜΜΗ

Απαιτείται η κράτηση θέσης.

Ινουκσούκ: Φως του Βορρά στην Καρδιά της Αθήνας
2025-05-05 17:00 - 19:00 | Πάρκο Ιλισίων, Δραγούμη και Δημητρέσσα, Αθήνα, Αθήνα, 115 28, Greece
Η Πρεσβεία του Καναδά σας προσκαλεί σε μια ξεχωριστή γιορτή στο Άλσος Ιλισίων, στο πλαίσιο του Φεστιβάλ του Δήμου Αθηναίων!
Γιορτάζουμε μαζί τον ένα χρόνο από τα εγκαίνια του Ινουκσούκ, του μοναδικού συμβόλου φιλίας που ενώνει τον Καναδά και την Ελλάδα στην καρδιά της Αθήνας. Η εκδήλωση, αφιερωμένη στους αυτόχθονες πολιτισμούς του Καναδά, είναι μια μοναδική ευκαιρία να γνωρίσουμε βαθύτερα την ιστορία αυτού του έργου, καθώς θα μας τιμήσουν με την παρουσία τους η δημιουργός του, καλλιτέχνης Heather Carroll, καθώς και ο εκπρόσωπος της κοινότητας των Ινουίτ.
Το Ινουκσούκ, το παραδοσιακό πέτρινο ορόσημο των Ινουίτ που στον βόρειο Καναδά καθοδηγεί τους ταξιδιώτες και σηματοδοτεί ιερους χώρους, απέκτησε το αθηναϊκό του «αδελφάκι» το 2022. Ήταν μια δωρεά της Πρεσβείας για την 80ή επέτειο των διπλωματικών σχέσεων με την Ελλάδα, ένα σύμβολο διαρκούς φιλίας, αλληλεγγύης και της κοινής δέσμευσης για συνεργασία. Σχεδιασμένο από την Heather Carroll, με καταγωγή Ινουίτ και Ευρώπης, το γλυπτό συνδυάζει την αυθεντικότητα με μια μοναδική αθηναϊκή ταυτότητα.

Αντί για τις συνηθισμένες ακανόνιστες πέτρες, το αθηναϊκό Ινουκσούκ λάμπει φτιαγμένο από Πεντελικό μάρμαρο, το υλικό του Παρθενώνα, αποτίοντας φόρο τιμής στην κλασική ελληνική τέχνη. Αυτή η επιλογή συμβολίζει τη γόνιμη συνάντηση της ελληνικής και της αυτόχθονης καναδικής κληρονομιάς – μια σύνδεση που αντανακλάται και στην ίδια τη σημασία της λέξης «Ινουκσούκ»: «με τη μορφή ανθρώπου». Η τοποθέτησή του εδώ τιμά τόσο την τεράστια συνεισφορά της Αθήνας στον Δυτικό πολιτισμό, όσο και τους αυτόχθονες πολιτισμούς του Καναδά.
Σας περιμένουμε, λοιπόν, στη γιορτή για τον πρώτο χρόνο αυτού του σύγχρονου ορόσημου της πόλης, που εγκαινιάστηκε επίσημα πέρυσι τον Μάιο. Ελάτε να γιορτάσουμε μαζί αυτή τη γέφυρα πολιτισμών, να ακούσουμε τις ιστορίες πίσω από το σύμβολο αυτό από την ίδια τη δημιουργό του και τον εκπρόσωπο των Ινουίτ και να ανανεώσουμε τους δεσμούς φιλίας που το Ινουκσούκ αντιπροσωπεύει.

Πολυζωγόπουλος - Μίαρης: Mirrors
2025-05-05 20:30 - 22:30 | Βυζαντινό και Χριστιανικό Μουσείο, Βασ. Σοφίας 22, Αθήνα, Αθήνα, 10 75, Greece
Δύο από τους πιο ξεχωριστούς καλλιτέχνες της ελληνικής και διεθνούς μουσικής σκηνής, ο Αλέξανδρος Μίαρης και ο Ανδρέας Πολυζωγόπουλος, ενώνουν τις δυνάμεις τους σε μια μοναδική συναυλία στο πλαίσιο του Φεστιβάλ του Δήμου Αθηναίων.

Ο Ανδρέας Πολυζωγόπουλος, ένας από τους πιο ιδιαίτερους τρομπετίστες της ευρωπαϊκής τζαζ, γνωστός για τις ατμοσφαιρικές συνθέσεις και τις αυτοσχεδιαστικές του ικανότητες, συναντά τον Αλέξανδρο Μίαρη, συνθέτη κινηματογραφικής μουσικής και frontman των Electric Litany, μιας μπάντας που έχει αφήσει το δικό της στίγμα στο alternative/post-rock τοπίο.

Οι δύο καλλιτέχνες, που γνωρίστηκαν αρχικά επί σκηνής στο Λονδίνο και στη συνέχεια συνεργάστηκαν δισκογραφικά στο άλμπουμ «Under a Common Sky» των Electric Litany, καθώς και σε διάφορα soundtracks, θα εμφανιστούν ως ντουέτο, παρουσιάζοντας για πρώτη φορά νέο υλικό από τα επερχόμενα άλμπουμ τους. Μαζί, θα δημιουργήσουν μια μαγευτική ηχητική εμπειρία, με αυτοσχεδιαστικά στοιχεία, ηλεκτρονικές υφές και μελωδίες που κινούνται ανάμεσα στον λυρισμό και τη μελαγχολία.

Ανδρέας Πολυζωγόπουλος : Τρομπέτα, Φλούγκελχορν, Εφφέ
Αλέξανδρος Μίαρης : Πιάνο, Κιθάρα, Φωνή, Modular

Το Ταξίδι της Καντάδας από τα Επτάνησα στην Αθήνα: Ένας Μουσικός Περίπατος με Καντάδες στα Στενά της Πλάκας
2025-05-05 20:30 - 22:30 | Ιερός Ναός Αγίας Αικατερίνης, Χαιρεφώντος 10, Αθήνα, Αθήνα, 105 58, Greece
Tο μουσικό συγκρότημα των σύγχρονων τροβαδούρων, αδελφών Καραβιώτη, θα παρουσιάσει το δρώμενο της καντάδας στα σοκάκια της Πλάκας.

Μια νοσταλγική αναδρομή στις ερωτικές μουσικές της παλιάς Αθήνας. Οι ήχοι που άλλοτε γέμιζαν τις ταβέρνες του κέντρου της πόλης στην Πλάκα, του Ψυρρή και την Ομόνοια, αναβιώνουν μέσα από λάτρεις του είδους, που με μεράκι και αγάπη συντηρούν τις παλιές μελωδίες.

Σημείο συνάντησης: Αγία Αικατερίνη, Πλάκα
